Nóg ŉ noodlottige botsing eis 3 lewensDie ongelukstoneel. Drie mense is dood en nog een ernstig beseer toe ŉ motor vanoggend teen ŉ vragmotor op die R56 in Richmond in KwaZulu-Natal gebots het. Ineke van Huyssteen, woordvoerder van ER24, het gesê paramedici is net voor 07:00 na die toneel ontbied waar hulle met hul aankoms ŉ omgeslaande vragmotor en ŉ motor langs die pad aangetref het. Volgens Van Huyssteen is drie mense met noodlottige beserings in die motor aangetref. Al drie is op die toneel dood verklaar. Paramedici het een persoon op die toneel behandel wat daarna na ŉ hospitaal gehaas is vir verdere mediese behandeling. Die omstandighede rakende die voorval is in die stadium onbekend. Die toepaslike owerhede was op die toneel. Die botsing is een van verskeie motorongelukke oor die naweek op Suid-Afrikaanse paaie.